Document ID: 32007D0886

POLIITIKA- JA JULGEOLEKUKOMITEE OTSUS EUPOL AFGH/2/2007,
30. november 2007,
Afganistanis läbiviidava Euroopa Liidu politseimissiooni (EUPOL AFGHANISTAN) panustajate komitee asutamise kohta
(2007/886/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 25 kolmandat lõiku,
võttes arvesse nõukogu 30. mai 2007. aasta ühismeedet 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN) (1) ning eelkõige selle artikli 10 lõiget 1,
ning arvestades järgmist:
(1)
Ühismeetme 2007/369/ÜVJP artikli 10 lõike 1 kohaselt teostab poliitika- ja julgeolekukomitee nõukogu vastutusel missiooni poliitilist kontrolli ja strateegilist juhtimist ning nõukogu volitab poliitika- ja julgeolekukomiteed tegema asjakohaseid otsuseid kooskõlas asutamislepingu artikliga 25.
(2)
15.-16. juunil 2001. aastal toimunud Euroopa Ülemkogu Göteborgi kohtumise järeldustes kehtestati kolmandate riikide politseimissioonidesse panustamise juhtpõhimõtted ja kord. Nõukogu kiitis 10. detsembril 2002 heaks dokumendi „Konsultatsioonid ja menetlustavad ELi mittekuuluvatele riikidele panustamiseks ELi kriisiohjamise tsiviiloperatsioonidesse”, millega töötati välja kord kolmandate riikide osalemiseks kriisiohjamise tsiviiloperatsioonides ning millega nähti ette panustajate komitee asutamine.
(3)
Afganistanis läbiviidava Euroopa Liidu politseimissiooni (EUPOL AFGHANISTAN) panustajate komiteel on missiooni igapäevases juhtimises võtmeroll. See on põhifoorum, kus arutatakse kõiki missiooni igapäevast juhtimist käsitlevaid küsimusi. Poliitika- ja julgeolekukomitee, mis teostab missiooni üle poliitilist kontrolli ja annab strateegilisi juhiseid, peab arvesse võtma panustajate komitee seisukohti,
ON VASTU VÕTNUD JÄRGMISE OTSUSE:
Artikkel 1
Asutamine
Käesolevaga asutatakse panustajate komitee Afganistanis läbiviidava Euroopa Liidu politseimissiooni (EUPOL AFGHANISTAN) jaoks.
Artikkel 2
Ülesanded
1. Panustajate komitee võib avaldada seisukohti. Poliitika- ja julgeolekukomitee võtab kõnealuseid seisukohti arvesse ning teostab missiooni üle poliitilist kontrolli ja annab strateegilisi juhiseid.
2. Panustajate komitee pädevus on sätestatud dokumendis „Konsultatsioonid ja menetlustavad ELi mittekuuluvatele riikidele panustamiseks ELi kriisiohjamise tsiviiloperatsioonidesse”.
Artikkel 3
Koosseis
1. Kõigil ELi liikmesriikidel on õigus osa võtta panustajate komitee aruteludest. Missiooni igapäevases juhtimises osalevad siiski ainult panustavad riigid. Missioonil osalevate kolmandate riikide esindajad võivad osaleda panustajate komitee koosolekutel. Samuti võib panustajate komitee koosolekutel osaleda Euroopa Ühenduste Komisjoni esindaja.
2. Panustajate komitee saab regulaarselt teavet missiooni juhilt.
Artikkel 4
Eesistuja
Artiklis 1 osutatud missiooni panustajate komitee eesistujaks on vastavalt artikli 2 lõikes 2 osutatud konsultatsioonidele ja menetlustavadele peasekretär/kõrge esindaja tihedas koostöös eesistujariigiga.
Artikkel 5
Koosolekud
1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või osaleva riigi esindaja taotlusel kutsuda kokku erakorralise koosoleku.
2. Eesistuja jagab eelnevalt välja esialgse päevakorra ja koosolekuga seotud dokumendid. Eesistuja vastutab panustajate komitee arutelude tulemuste edastamise eest poliitika- ja julgeolekukomiteele.
Artikkel 6
Konfidentsiaalsus
1. Panustajate komitee koosolekute ja menetluste suhtes kohaldatakse nõukogu julgeolekueeskirju. Eelkõige peab panustajate komitee esindajatel olema nõuetekohane julgeolekuluba.
2. Panustajate komitee arutelude suhtes kehtib ametisaladuse hoidmise kohustus.
Artikkel 7
Jõustumine
Käesolev otsus jõustub selle vastuvõtmise päeval.
Brüssel, 30. november 2007

Labels: 18
15
5